# EESTI SPORDIEETIKA REEGLID (ESER)

SISUKORD

[Artikkel 1. Üldsätted 2](#_Toc176991903)

[Artikkel 2. Kohaldamisala ja kohaldamisala piirangud 2](#_Toc176991904)

[Artikkel 3. Isikuline kehtivus 4](#_Toc176991905)

[Artikkel 4. Üldised käitumisreeglid ja kohustused 4](#_Toc176991906)

[Artikkel 5. Karistatavad teod 6](#_Toc176991907)

[Artikkel 6. Karistust raskendavad asjaolud 8](#_Toc176991908)

[Artikkel 7. Karistust kergendavad asjaolud 8](#_Toc176991909)

[Artikkel 8. Karistuse määramine 9](#_Toc176991910)

[Artikkel 9. Karistuste liigid 9](#_Toc176991911)

[Artikkel 10. Menetluse algatamine 10](#_Toc176991912)

[Artikkel 11. Rikkumise uurimine ja distsiplinaarorganisse suunamine 11](#_Toc176991913)

[Artikkel 12. Distsiplinaarorganid 12](#_Toc176991914)

[Artikkel 13. Karistuse määramata jätmine aegumise tõttu 12](#_Toc176991915)

[Artikkel 14. Osapooled EOK spordieetika distsiplinaarkolleegiumi menetluses 12](#_Toc176991916)

[Artikkel 15. Rikkumisjuhtumi menetlemine mujal ja esialgse mängu-, võistlus-, korraldus-, viibimis- või tegevuskeelu määramine 13](#_Toc176991917)

[Artikkel 16. EOK spordieetika distsiplinaarkolleegiumi otsuse edasikaebamisõigus 13](#_Toc176991918)

[Artikkel 17. Karistuse täideviimine 13](#_Toc176991919)

[Artikkel 18. Karistuse täitmise ennetähtaegne lõpetamine 14](#_Toc176991920)

[Artikkel 19. Avalikustamine 14](#_Toc176991921)

[Artikkel 20. Konfidentsiaalsus 15](#_Toc176991922)

[Artikkel 21. Isikuandmete töötlemine 15](#_Toc176991923)

[Artikkel 22. Statistiline aruandlus 15](#_Toc176991924)

[Artikkel 23. Reeglite muutmine 15](#_Toc176991925)

# EESTI SPORDIEETIKA REEGLID (ESER)

1. Üldsätted
   1. Eesti spordieetika reeglid lähtuvad põhimõttest, et eetika on spordiliikumise lahutamatu osa ja, et eetikareeglid kehtivad sporditegevuse kõikides aspektides ja kõikidel tasemetel liikumisharrastusest tipptasemel võistlusspordini (edaspidi sport).
   2. Eesti spordieetika reeglid (edaspidi ka ESER) sätestavad spordialade üleselt nõuded spordis osalevatele isikutele, spordiorganisatsioonidele, riiklikule antidopingu organisatsioonile, spordikoolidele ja teistele spordis osalejatele (edaspidi spordis osaleja vastavalt ESER artiklis 3 esitatud definitsioonile) ja nende käitumisele ning sätestavad karistatavad rikkumised, karistused ja distsiplinaarmenetluse juhtudeks, kus spordis osaleja on spordis või sellega tihedalt seotud tegevuses pannud toime eetilise rikkumise või muu eetika reeglitega seotud üleastumise.
   3. Eesti spordieetika reeglite eesmärk on tagada inim- ja põhiõiguste kaitse, spordis kehtivate põhimõtete järgimine ja spordi hea maine ning ennetada üleastumisi ja eetilisi rikkumisi ning võimaldada distsiplinaarmenetlusega sellistesse juhtumitesse sekkuda.
   4. Spordis mistahes rollis osalevad isikud on kohustatud tundma ja järgima spordieetika reegleid, mis on sätestatud ESER-is ja mis on vastu võetud vastavalt ESER-ile ning täitma ESER-i alusel vastuvõetud otsuseid ning määratud karistusi.
   5. ESER-is kasutatud mõistetel, mida ei ole ESER-is defineeritud, on tähendus, mis on neile antud spordiseaduses, Euroopa Spordieetika Koodeksis[[1]](#footnote-1), dopinguvastastes reeglites või muudes kohalduvates spordiregulatsioonides (nimetatud järjekorras).
2. Kohaldamisala ja kohaldamisala piirangud
   1. Üldiselt lahendatakse spordieetika rikkumise juhtum spordialaliidu või muu EOK liikmeks oleva juriidilise isiku poolt ESER-i ja vastaval spordialal kehtestatud eetika-, käitumis- või distsiplinaarreeglite alusel ning spordialal kehtivates reeglites sätestatud spordiala sisestes distsiplinaarorganites ja menetluskorras, va ESR käesoleva artikli punktis 2.2. sätestatud juhtudel. ESER-i rakendamine ei mõjuta spordiorganisatsiooni õigust kehtestada või jätta jõusse spordiala spetsiifilisi täiendavaid eetika-, käitumis- või distsiplinaarreegleid, kui need on kooskõlas ESER-is sätestatuga (st ESER on miinimumstandard, näiteks võib spordialal sätestada täiendavaid kohustusi või karistatavaid tegusid).
   2. Spordieetika reeglite rikkumise juhtum lahendatakse Eesti Antidopingu ja Spordieetika SA (edaspidi EADSE) poolt ESER-i alusel ning selle artikli 12 punktis 2 sätestatud distsiplinaarorganites ja artiklites 10.2 sätestatud korras:
      1. juhtudel, kus spordialal ei ole ESER-iga kooskõlas olevaid eetika-, käitumis- või distsiplinaarreegleid ja/või rikkumiste menetlemise süsteemi;
      2. juhtudel, kus spordialal küll on olemas ESER-iga kooskõlas olevad reeglid ja menetlemise süsteem, kuid spordialaliit rikub ausa menetluse tagamise kohustust (ESR artikkel 4 punkt 4.15 või artikkel 5 punkt 5.1.14.);
      3. juhtudel, kus spordiala reeglite alusel ei ole võimalik juhtumit uurida või lahendada huvide konflikti tõttu või on juhtumi õiglane uurimine, aus menetlemine või lahendamine spordiala reeglite alusel ja selles ettenähtud korras muul põhjusel takistatud või välistatud (näiteks, rikkumise on toime pannud spordialaliit ise).
      4. juhtudel, kus üks ja sama rikkumine või juhtum puudutab mitut spordiala või mitme erineva spordiala spordiorganisatsioone.
   3. Käesoleva artikli punktis 2.2.3. nimetatud huvide konflikt esineb juhul, kui:
      1. otsus või toiming tehakse spordialaliidu või asja menetleva spordis osaleja enda suhtes (st reeglit on rikkunud spordialaliit või muu asja menetlev spordis osaleja ise);
      2. kui otsust ei tehta küll spordialaliidu või asja menetleva spordis osaleja enda suhtes, kuid spordialaliidul või asja menetleval spordis osalejal on majanduslik, mainega seonduv või muu huvi, mis tõenäoliselt mõjutab rikkumisjuhtumi uurimist või menetlemist ning otsuse või toimingu tegemist (nt menetletakse sponsori või sponsoriga seotud isiku rikkumist);
      3. spordialaliidu või asja menetlev spordis osaleja, selle organi või organi liige või liikmed on teinud katse sekkuda või on sekkunud distsiplinaarorgani tegevusse või katse mõjutada distsiplinaarorgani menetlust või otsust (nt distsiplinaarorgani liikme või liikmete mõjuva põhjuseta tagasikutsumine või nendega sõlmitud lepingu lõpetamine);
      4. asja uuriva või menetleva distsiplinaarorgani liikme või määrava osa liikmete isiklik, ametialane või majanduslik olemasolev või varasem seotus menetlusaluse isiku või kannatanuga:

2.3.4.1. Isiklik seotus ESER-i tähenduses on muuhulgas: a) perekondlik suhe, sealhulgas, kuid mitte ainult abielu, kooselu, ühine majapidamine, sugulus või hõimlus (nii abikaasa kui ka elukaaslase) vanavanemate ja nende järglasteni (lapsendamise suhe ning kasuvanema ja kasulapse suhe on võrdsustatud suguluse ja hõimluse kontekstis bioloogilise põlvnemisega); b) lähedane sõprussuhe; c) teadaolev ja tõendatav vaenusuhe (nt kohtuvaidlus, muu vaidlus või pikemaajaline konflikt, mis tõenäoliselt mõjutab isiku(te) käitumist ja tegevust). 2.3.4.2. Ametialane seotus ESER-i tähenduses on muuhulgas: a) töösuhe või muu võlaõiguslik õigussuhe; b) äriõiguslik suhe (eelkõige juriidilise isiku organi liikme staatus).

2.3.4.3. Majanduslik seotus ESER-i tähenduses on muuhulgas: a) juriidilise isiku osalus vähemalt 1/10 osalusest või osaluse omandamise õigusest või lähedase isiku osalus vastavas juriidilises isikus vähemalt 1/10 osalusest või osaluse omandamise õigusest; b) distsiplinaarorgani liikme või määrava osa liikmete või nendega seotud lähedase füüsilise või juriidilise isiku ärilised või muud majanduslikud suhted menetlusaluse isiku või kannatanuga (nt tarne- või hankelepingud, hüpoteegilepingud jne);

2.3.4.4. muu seotus, mis tekitab põhjendatud kahtluse erapooletu, õiglase ja ausa distsiplinaarmenetluse läbiviimise võimalikkuse osas.

2.3.5. esineb muu põhjus, mis tekitab põhjendatud kahtluse erapooletu, õiglase ja ausa distsiplinaarmenetluse läbiviimise võimalikkuse osas.

* 1. Juhul, kui esineb käesoleva artikli punktis 2.2. sätestatud alus, kohustub spordialaliit andma juhtumi menetlemise (sh senise menetluse toimiku, sh menetluse käigus kogutud materjalid ja tõendid) viivitamatult üle EADSE-le ja lõpetama menetluse oma distsiplinaarorganites. Juhul, kui EADSE ja spordialaliidu vahel tekib vaidlus, milliste reeglite alusel tuleb vaidlus lahendada ja kellel on menetluspädevus (edaspidi ka pädevusvaidlus), otsustab kohaldatavad reeglid ja menetluspädevuse Eesti Spordikohus EADSE või spordialaliidu vastava taotluse alusel. Pädevusvaidluse lahendamise taotlus tuleb Eesti Spordikohtule esitada 7 päeva jooksul arvates kuupäevast, mil taotluse esitajaks olev osapool sai teada menetluse ebaõigest alustamisest või selle jätkamisest teise osapoole poolt. Eesti Spordikohus arvestab otsustamisel ka kannatanu või teise osapoole arvamust.
  2. Käesolevaid reegleid ei kohaldata võistlustulemuste ja muude spordialal kehtivate mängureeglite vaidluste ning dopingureeglite rikkumiste suhtes (va eetiline rikkumine, mis mõjutas tulemust).

1. Isikuline kehtivus
   1. ESER-i kohaldatakse järgmiste füüsiliste ja juriidiliste isikute (edaspidi spordis osaleja) suhtes:
      1. Spordiorganisatsioonid spordiseaduse tähenduses, EOK liikmeks olevad juriidilised isikud (kes on võtnud endale kohustuse ESER-i järgida või on muul alusel kohustatud ESER-i järgima), riiklik dopinguvastane organisatsioon, spordikool (edaspidi organisatsioonid);
      2. punktis 3.1.1. nimetatud organisatsioonide esindajad, liikmed ja nende liikmed kuni üksikliikme tasandini;
      3. punktides 3.1.1. ja 3.1.2. nimetatud organisatsioonide tegevuses osalevad spordi, sealhulgas treeningute ja võistluste, korraldamisega seotud isikud või muud organisatsiooni kontrolli või mõju all olevad isikud;
      4. punktides 3.1.1.-3.1.3. nimetatud organisatsioonide ja isikute juhatuste ja nõukogude ning nende poolt moodustatud muude organite liikmed, töötajad ja ametnikud;
      5. isikud ja organisatsioonid, kes on kirjalikult või muus lubatud vormis võtnud endale kohustuse järgida ESER-i või kellele on väljastatud ESER-i suhtes siduv litsents/pass või muu samaväärne dokument või kes mis tahes rollis spordis või spordi korraldamisel osalevad (sh sportlase tugiisikud, võistlustel või treeningutel osalevad või viibivad isikud, pealtvaatajad, kohtunikud, arstid, lapsevanemad, ajakirjanikud jne).
   2. Käesoleva artikli punktis 3.1. nimetatud organisatsioon, kes oma põhikirjas või muul viisil on võtnud endale kohustuse järgida ESER-i, peab kohustama järgima ESER-i ka oma tegevuses osalevaid käesoleva artikli punktis 3.1. nimetatud spordis osalejaid.
   3. ESR kehtib kõikide Eesti spordis osalejate suhtes sõltumata nende oskuste, pädevuse või tegutsemise tasemest (harrastussport, võistlussport) või asukohast (ESER kehtib nimetatud spordis osalejate suhtes ka väljaspool Eesti Vabariiki toimunud üritustel või aset leidnud juhtumites.
2. Üldised käitumisreeglid ja kohustused
   1. Spordis osaleja peab austama inimõigusi. Kõikidel inimestel on võrdsed õigused ja neid ei tohi diskrimineerida soo, rassi, seksuaalse identiteedi, seksuaalse orientatsiooni, nahavärvi, keele, usutunnistuse, poliitiliste või muude vaadete või veendumuste, rahvusliku või sotsiaalse kuuluvuse, sünnipära, ühiskondliku või majandusliku seisundi või muu tunnuse alusel.
   2. Spordis osaleja peab austama inimeste eneseväärikust ning privaatsust ja kedagi ei tohi sõnaliselt, füüsiliselt või seksuaalselt ahistada, ära kasutada, kiusata või muul viisil ebakohaselt kohelda.
   3. Spordis osaleja peab täitma lastekaitsealaseid õigusakte ja muid õiguslikke ning eetilisi reegleid laste ja noortega tegelemisel.
   4. Spordis osaleja peab austama ja järgima Spordivõistlustega manipuleerimise vastases Euroopa Nõukogu konventsioonis sätestatud ausa mängu (inglise keeles *Fair Play*) põhimõtteid ja tal on keelatud otse või kaudselt spordivõistlustega manipuleerimine, sh kuid mitte ainult on keelatud mõjutada mängu tulemust, osaliste käitumist või muud mänguga seotud aspekti ebaõige tulemuse saavutamise või muul eesmärgil.
   5. Spordis osaleja peab viivitamatult teavitama EADSE-t võimalikust ausa mängu põhimõtete rikkumisest, kokkulepemängust või muust mängu või tulemuse mõjutamise olukorrast. Juhul, kui teos esinevad väärteo või kuriteo tunnused, tuleb teavitada politseid.
   6. Spordis osaleja (sh pealtvaataja, sponsor) peab täitma ESER-i ja muid konkreetse spordiürituse või spordiala suhtes üldiselt kohaldatavaid käitumis- ja muid reegleid ning vastutama rikkumiste eest.
   7. Spordis osaleja peab spordiürituse korraldamisel lähtuma õigusaktidest ning muudest spordiürituste korraldamise osas kehtestatud nõuetest ja reeglitest ning vastutab spordiürituse ajal spordiüritusel viibivate pealtvaatajate ja muude spordiüritusega seotud isikute turvalisuse ja ohutuse eest ning spordiürituse koha sobivuse eest vastava spordiürituse läbiviimiseks. Spordiürituse korraldamises osalev spordis osaleja peab tegema kõik endast oleneva, et ennetada ja takistada pealtvaatajate vägivalda ja muud pealtvaatajate poolset ebasobivat käitumist ning tagada juhtumitele reageerimine. Pealtvaatajate vägivallana on käsitletav mistahes spordisündmusel (treening, võistlus) toime pandud tegu või muu tegu, mis segab spordiüritust, teisi sündmusel viibijaid või mis kujutab endast üldist ohtu või ohtu konkreetsele isikule, kui see on toime pandud pealtvaataja või muu sündmusel viibija poolt. Pealtvaatajate vägivalda ennetavaks ja takistavaks tegevuseks on muuhulgas näiteks pealtvaatajatele suunatud tingimuste, turvanõuete kehtestamine spordiala siseselt, toetajate ja fännide teavitamine või koolitamine reeglite ja karistuste osas, isikutele määratud karistuste täitmine (nt viibimiskeelu jõustamine), koostöö korrakaitseorganitega ja muu pealtvaatajate vägivalla ennetamiseks ja takistamiseks ning juhtumitele reageerimiseks vajalik tegevus. Mäng tuleb peatada või spordiüritus katkestada, kui spordiüritusel viibijate ohutus ja turvalisus ei ole tagatud.
   8. Spordis osaleja peab viivitamatult teavitama spordialaliitu ja/või EADSE-t pealtvaatajate vägivalla või muu ebasobiva käitumise juhtumist. Juhul, kui teos esinevad väärteo või kuriteo tunnused, tuleb teavitada politseid.
   9. Spordis osaleja peab käituma korrektselt, lugupidavalt ja viisakalt.
   10. Spordiorganisatsioon ja spordikool on kohustatud teavitama EADSE-t, kui tema tähelepanu on juhitud EADSE pädevuses olevale ESER-i rikkumisele või kui ta on ise tuvastanud EADSE pädevuses oleva ESER-i rikkumise.
   11. Spordis osaleja peab teatama ebaeetilisest käitumisest, sh ESER-i rikkumisest, tulemustega manipuleerimisest, keelatud alustel diskrimineerimisest, väärkohtlemise ja ahistamise juhtumitest jne asjaomastele spordiorganisatsioonidele ja/või EADSE-le. Juhul, kui teos esinevad väärteo või kuriteo tunnused, tuleb teavitada politseid.
   12. Spordiga seotud organisatsioon peab tagama lihtsa ja turvalise võimaluse teatada ESER-i, spordiala spordieetika reeglite rikkumisest ja ebaeetilisest käitumisest ilma repressioone või muid negatiivseid tagajärgi kartmata (anonüümne teavitamine). Organisatsioon peab tagama teavitajate anonüümsuse ja kaitse.
   13. Spordis osaleja peab võimaluse piires aitama kaasa ESER-i rikkumise uurimisele ja menetlemisele (sh karistuste täitmisele ja rakendamisele) ning ei tohi uurimist ega menetlemist takistada või seda muul viisil lubamatult mõjutada (sh mõjutada menetluse alustamist või käiku valeütluste andmise, eksitamise, pettuse, võltsimise, altkäemaksu pakkumise, vahendamise või võtmise teel).
   14. Spordiorganisatsioon, kelle spordialal on kehtestatud juba rahvusvahelised või spordialaliidu eetika-, käitumis- või distsiplinaarreeglid, peab viima oma reeglid kooskõlla ESER-iga ning tagama ESER-i kohaldamise õigusliku aluse nendel juhtudel, kus juhtumit ei saa lahendada spordiala eetika-, käitumis- või distsiplinaarreeglite alusel ja selles sätestatud korras ja see tuleb lahendada ESER artikkel 2 punkt 2.2. alusel.
   15. Spordiorganisatsioon kohustub looma vähemalt kaheastmelise kaebuste ja vaidluste lahendamise süsteemi ning tagama õiglase, ausa, sõltumatu, erapooletu ja õigeaegse kaebustele ja juhtumitele reageerimise ja menetluse. Rikkumisjuhtumi menetlust tuleb alustada viivitamatult, kuid mitte hiljem kui 5 tööpäeva jooksul arvates rikkumise kohta teate saamise kuupäevast. Rikkumisjuhtumi menetluse mõistlikuks kestuseks esimeses astmes loetakse üldiselt 90 päeva, teises astmes samuti 90 päeva; keeruliste või mahukate juhtumite puhul vastavalt esimeses astmes 120 päeva, teises astmes samuti 120 päeva. Menetluse peatamise või lõpetamise otsused peavad olema kirjalikud ja põhjendatud. Määratavad karistused peavad olema proportsioonis rikkumise raskusega, vastama üldisele õiglustundele ning olema sarnastel asjaoludel sarnased ja kooskõlas varasema karistuspraktikaga vastaval spordialal. EADSE-l on õigus saada rikkumisjuhtumit menetlevalt spordiorganisatsioonilt teavet ja dokumente rikkumisjuhtumi menetluse ja langetatud otsuste kohta. Teave ja dokumendid tuleb esitada viivitamatult, kuid hiljemalt 5 tööpäeva jooksul arvates EADSE vastava nõude saamise kuupäevast.
   16. Spordis osaleja peab austama, järgima ja täitma mistahes pädevate distsiplinaarorganite (spordiala siseste distsiplinaarorganite ja vahekohtute, EOK spordieetika distsiplinaarkolleegiumi, Eesti Spordikohtu, ja Šveitsis Lausanne’s asuva Rahvusvahelise Spordi Arbitraažkohtu (edaspidi CAS)) poolt tehtud jõustunud otsuseid ja määratud karistusi.
   17. Spordiorganisatsioonid kohustuvad avaldama distsiplinaarasjades või spordieetika rikkumise asjades määratud esialgsed meetmed ja lõplikud otsused oma veebilehel alates otsuse jõustumisest kuni karistuse kehtivuse lõppemiseni. Eriliigilisi isikuandmeid sisaldava või alaealist puudutava otsuse puhul avalikustatakse üksnes otsuse resolutsioon või ei avalikustata otsust üldse, kui isiku nime asendamine initsiaalide või tähemärkidega ei taga piisavalt tema eraelu puutumatust ja isiku õigus eraelu puutumatusele kaalub üles avaliku huvi otsuse avalikustamise vastu.
3. Karistatavad teod
   1. Karistatavaks teoks (edaspidi ka rikkumine) on:
      1. selline spordis esinev käitumine, millega põhjustatakse sportlasele või mõnele teisele spordis osalevale isikule kannatusi või ohtu, mis ei ole treeningu või juhendamise seisukohast vajalik, või koheldakse teda alandaval viisil.
      2. rassistlik või diskrimineeriv käitumine

Rassismi all peetakse silmas igasugust soo, rassi, seksuaalse identiteedi, seksuaalse orientatsiooni, nahavärvi, keele, usutunnistuse, poliitiliste või muude vaadete või veendumuste, rahvusliku või sotsiaalse kuuluvuse, sünnipära, ühiskondliku või majandusliku seisundi või muu tunnuse alusel diskrimineerimist ning tõrjumist või privilegeerimist, mille eesmärgiks või tagajärjeks on inimõiguste ja põhivabaduste võrdsetel alustel tunnustamise, teostamise või kasutamise võimatus või piiramine.

* + 1. seksuaalne või muud laadi ahistamine

Seksuaalse ahistamise all peetakse silmas vähemalt kõiki neid tegusid, mis on karistatavad Eesti karistusseadustiku alusel. Peale nende loetakse seksuaalseks ahistamiseks seksuaalse iseloomuga suhtlus ja teod, mis võivad rikkuda teise isiku seksuaalset enesemääramisõigust.

Muud ahistamise vormid on mitmesugune füüsiline ja vaimne ahistamine isiklikus suhtluses või vaimne ahistamine kaugühenduse teel toimuvas suhtluses. Ahistamine on ka oma autoriteedi või võimu kuritarvitamine, mis võib avalduda oma autoriteedi või võimu ebasobiva kasutamisena teise isiku suhtes.

* + 1. kehalise puutumatuse riive ja elu või tervise ohtu seadmine

Teise inimese tervise kahjustamine vägivalda kasutades või mõne muu tema tervist kahjustava tegevusega on keelatud. Vägivallaks ei loeta spordiala reeglite kohast või kõnealuse alaga tegelemisele muul viisil tüüpilist füüsilist kontakti.

Teise inimese tervise või elu ohustamiseks loetakse tema jätmine abitusse seisundisse või muud teod või tegemata jätmised, mis seavad ohtu kellegi elu või tervise.

* + 1. sobimatu keelekasutus, alandav käitumine ja kiusamine

Sobimatuks keelekasutuseks loetakse sellised halvustavad ja solvavad märkused, mis võivad põhjustada teisele inimesele kannatusi.

Alandavaks käitumiseks loetakse tegevus, mille puhul sobimatute võtetega kahjustatakse kellegi mainet, püütakse isikut teiste inimeste ees naeruvääristada või panna muul moel piinlikku või ebameeldivasse olukorda.

Kiusamine on inimestevaheline või kollektiivne verbaalne, žestiline või füüsiline agressiivne käitumine, mida teine isik kogeb ahistava või alandavana ja mida asjaolusid tervikuna hinnates võib pidada sobimatuks. Kiusamine võib olla nii füüsiline kui psüühiline.

* + 1. privaatsuse riive

Privaatsuse rikkumiseks loetakse isiku eraeluga seotud teabe loata avaldamine või suhtlus- või kodurahu või isikuandmete kaitset rikkuvad teod ning muud samaväärsed privaatsust rikkuvad teod.

Eraelu kaitse hõlmab näiteks peresuhteid, tervislikku seisundit ja muid isikuomadusi ning eelistusi.

Salaja toimuv pildistamine/filmimine või pealtkuulamine, kui see toimub asukohas, kus pildistamine/filmimine ilma teise inimese loata ei ole lubatud või kus pole võimalik salvestamiseks valmis olla, rikub inimese privaatsust.

* + 1. spordivõistlustega või -tulemustega manipuleerimine, kokkuleppemäng (artikli 4 punkt 4.4 tähenduses).
    2. spordivõistlustega või -tulemustega manipuleerimisest, kokkuleppemängust teavitamise kohustuse (artikli 4 punkti 4.5.) rikkumine.
    3. Eesti Olümpiakomitee (edaspidi EOK) „Hea juhtimise tava spordiorganisatsioonis“ rikkumine, mis on korduv või mis on ühekordne, kuid omab olulist mõju (näiteks kahjustab ulatuslikult spordi mainet, on põhjustanud ulatusliku kahju mistahes isikule, mille tõttu ei ole võimalik olulise rikkumise toime pannud isikut vastutusele võtta jne).
    4. pealtvaatajate vägivalla (artikkel 4 punkt 4.7. tähenduses) või muu ebasobiva käitumise õhutamine, soodustamine, tolereerimine või tegevusetus pealtvaatajate ebakohase käitumise ennetamiseks või takistamiseks, va juhul kui spordiorganisatsioon, spordikool või muu spordiürituse korraldaja suudab tõendada, et ta on käitunud hoolsalt ning tal ei olnud mingit võimalust ega kontrolli toimunu välistamiseks.

Rikkumise hindamisel võetakse arvesse kõiki olulisi asjaolusid, nt kas sama spordiorganisatsiooni, spordikooli või spordiürituse muu korraldajaga seotud üritustel on ka varasemalt esinenud pealtvaatajate vägivalda, kas spordiorganisatsioonil või spordikoolil on kehtestatud vajalikud reeglid, juhtumi(te) tõsidust jne.

* + 1. pealtvaatajate vägivalla (artikkel 4 punkt 4.7. tähenduses) või muu ebasobiva käitumise juhtumist teavitamise kohustuse (artikli 4 punkti 4.11) rikkumine.
    2. artikkel 4 punkti 4.14 rikkumine, mis on korduv või mis on ühekordne, kuid omab olulist mõju (näiteks kahjustab ulatuslikult spordi mainet, on põhjustanud ulatusliku kahju mistahes isikule, mille tõttu ei ole võimalik olulise rikkumise toime pannud isikut vastutusele võtta jne).
    3. kui spordiorganisatsioon või muu juriidilisest isikust spordis osaleja on võtnud endale kohustuse või on muul alusel kohustatud järgima ESER-i, ei täida artiklis 3 punktis 3.2 sätestatud kohustust kohustada järgima neid reegleid ka oma tegevuses osalevaid spordis osalejaid.
    4. Artikkel 4.15 rikkumine. Ausa menetluse tagamise kohustuse rikkumiseks loetakse muuhulgas: spordialaliidu pädevuses oleva üleastumise või juhtumi mitte-menetlemine või sellest keeldumine, menetluse mitte-alustamine, põhjendamatu menetluse lõpetamine või ebamõistlik venitamine asja menetlemisega alustamisel või asja menetlemisel, uurimise takistamine, distsiplinaarorganite tegevusse sekkumine spordiorganisatsiooni organite või organi liikmete poolt, karistuse või sanktsiooni mitte määramine, ebaproportsionaalse või spordiala karistuspraktikaga mitte-kooskõlas oleva karistuse määramine või määratud karistuse või sanktsiooni mitte-täitmine, menetluse mitte-lõpetamine juhtudel, kus spordikohus on otsustanud, et menetluspädevus kuulub EADSE-le või teisele spordiorganisatsioonile või muu ausa menetluse põhimõtte tagamise kohustuse rikkumine.
    5. spordiala või spordiorganisatsiooni enda eetika-, käitumis- või distsiplinaarreeglite ja menetlusreeglite mitte täitmine.
    6. spordis osaleja, eriti spordiorganisatsiooni või spordikooli koostöö, st töösuhe või muul alusel või viisil koos tegutsemine või oma haldusalas tegutsemise võimaldamine (sh tegevuses või võistlustel osalemise võimaldamine), rikkumises süüdi mõistetud isikuga, kui see rikub isikule artikli 9.1. või 9.2. alusel karistuseks määratud keeldu (keelu kehtivuse ajal).

Käesoleva punkti alusel rikkumisjuhtumi menetluse algatamise eelduseks on, et spordis osalejale on saadetud vähemalt üks kirjalikku taasesitamist võimaldavas vormis hoiatus.

* + 1. spordis osalejale pädeva distsiplinaarorgani poolt määratud esialgse meetme, lõpliku karistuse või distsiplinaarorgani muu otsuse mittetäitmine.
    2. ausa menetluse vastane tegu (teadlik valeütluste andmine distsiplinaarorganile, eksitamine, pettus või muu tegu, mis lubamatult mõjutas või võis mõjutada menetluse alustamist või läbiviimist).
    3. muu ESER-is sätestatud kohustuse või reegli rikkumine või mistahes muu spordi väärtuse või põhimõtte oluline rikkumine.
  1. Karistatavad teod võivad esineda:
     1. võistlus-, harjutus-, treening-, koolitus- või turundusüritustel või nendega võrdsustatavatel spordiga seotud üritustel ning ülalnimetatud üritustega tihedalt seotud tegevustes;
     2. inimeste suhtlemisel näost näkku ja/või sidevahendeid ja sotsiaalmeedia kanaleid kasutades.
  2. Karistada võidakse (edaspidi rikkuja):
     1. isikut, kes on artiklis 4 nimetatud kohustuse rikkumise või artikli 5 punktis 5.1. nimetatud karistatava teo toime pannud või kes osales nimetatud teos või oma tegevusega aitas kaasa sellise teo toimepanemisele;
     2. spordis osalejat, kes tööandja, ülemuse, sponsori, usaldusisiku või muu sarnase positsiooni tõttu oleks pidanud sekkuma artikli 5 punktis 5.1. nimetatud karistatava teo toimepanekusse, kuid jättis sekkumata;
     3. spordis osalejat, kelle suhtes on sätestatud karistatavast teost või rikkumisest teavitamise kohustus, kuid kes jättis teavitamiskohustuse täitmata.

1. Karistust raskendavad asjaolud
   1. Rikkumise raskusastme hindamisel tuleb karistust raskendavate asjaoludena võtta arvesse eeskätt karistatava teo:
      1. toimepanemine alaealise, arengutaseme madalamal või alluval positsioonil oleva isiku suhtes;
      2. korduvus ja/või kestus;
      3. esinemise ulatus erinevates võistlus-, treening- või muudes tegevuskeskkondades;
      4. suunatus rohkem kui ühe inimese vastu;
      5. põhinemine isiku sool, rassil, seksuaalsel identiteedil, seksuaalsel orientatsioonil, nahavärvil, keelel, usutunnistusel, poliitilistel või muudel vaadetel või veendumustel, rahvuslikul või sotsiaalsel kuuluvusel, sünnipäral, ühiskondlikul või majanduslikul seisundil või mõnel muul nendega võrdsustataval asjaolul;
      6. eriti suur alandus, nagu nt teo toimepanek avalikus kohas või kõrvalseisjate juuresolekul;
      7. teo toimepanemine grupiviisiliselt.
2. Karistust kergendavad asjaolud

7.1. Karistust kergendavate asjaoludena tuleb võtta arvesse eeskätt järgmisi asjaolusid:

* + 1. karistatava teo toimepanija on alla 18-aastane;
    2. karistava teo toimepanija on aidanud oluliselt kaasa oma rikkumise uurimisele;
    3. karistatava teo toimepanija on pannud karistatava teo toime teise isiku poolse surve all;

1. Karistuse määramine
   1. Karistuse määramisel tuleb arvestada õiguse üldpõhimõtteid, toime pandud rikkumise iseloomu, raskusastet, ulatust ning kõiki kergendavaid ja raskendavaid asjaolusid.
   2. Karistuse määramisel võib arvesse võtta rikkuja käitumist ja suhtumist kannatanusse peale rikkumise toimumist, vabatahtlikku kahju hüvitamist või heastamist ja muid asjas tähtsust omavaid asjaolusid.
2. Karistuste liigid
   1. Karistuste liigid füüsilisele isikule on alljärgnevad:

* + 1. hoiatus
    2. trahv
    3. võistluspõhine või tähtajaline võistluskeeld või eluaegne võistluskeeld
    4. võistluspõhine või tähtajaline mängukeeld
    5. võistluspõhine või tähtajaline korralduskeeld või eluaegne korralduskeeld
    6. tähtajaline tegevuskeeld või eluaegne tegevuskeeld
    7. tähtajaline viibimiskeeld
  1. Karistuste liigid juriidilisele isikule või muule spordiasutusele (spordiorganisatsioon, spordikool, spordiühendus):
     1. hoiatus
     2. trahv
     3. võistluspõhine või tähtajaline võistluskeeld või alaline võistluskeeld
     4. võistluspõhine või tähtajaline mängukeeld
     5. võistluspõhine või tähtajaline korralduskeeld või alaline korralduskeeld
     6. tähtajaline tegevuskeeld või alaline tegevuskeeld
     7. tähtajaline viibimiskeeld (spordiorganisatsiooni esindajatele)
  2. Trahv on füüsilisele isikule vähemalt 100 eurot ja maksimaalselt 5000 eurot ning juriidilisele isikule vähemalt 1000 eurot ja maksimaalselt 10 000 eurot. Trahv tasutakse EOK Eesti Spordikohtu sihtotstarbelisele pangakontole. Kui distsiplinaarorgan määrab rikkujale karistuseks rahatrahvi ja/või kohustab tasuma rikkumisjuhtumi menetluskulud (vastavalt distsiplinaarorgani menetluskorrale), määrab distsiplinaarorgan otsuses kindlaks ka asenduskaristuse, mis pööratakse täitmisele esialgse karistuse asemel juhul, kui rikkuja trahvi ja/või menetluskulusid õigeaegselt ei tasu. Asenduskaristusena võib distsiplinaarorgan määrata käesoleva artikli punktis 9.1.3-9.1.7. nimetatud keelu füüsilisele isikule või 9.2.3-9.2.7. nimetatud keelu juriidilisele isikule. Asenduskaristusena määratud keelud kehtivad kuni keelu tähtaja lõppemiseni või esialgse karistusena määratud trahvi ja menetluskulude tasumiseni.
  3. Trahv ja menetluskulud tuleb tasuda 30 päeva jooksul alates otsuse teatavakstegemisest, vastasel korral rakendatakse distsiplinaarorgani poolt määratud asenduskaristust. Trahvi või menetluskulude tasumisega viivitamisel on õigustatud isikul lisaks õigus nõuda viivist 0,05% päevas iga tasumisega viivitatud päeva eest.
  4. Võistlus-, mängu-, korraldus-, tegevus või viibimiskeelu ulatuse spordiüleselt või spordialade lõikes otsustab distsiplinaarorgan rikkumise ja rikkumise asjaolude alusel. Nimetatud keelde võib distsiplinaarorgan laiendada ka osadele või kõikidele teistele spordialadele peale selle, milles rikkumine aset leidis.
  5. Rikkuja (sh spordiorganisatsioon), kellele on määratud võistlus- või mängukeeld, ei tohi osaleda võistlustel distsiplinaarorgani poolt määratud ulatuses. Võistlus- ja mängukeelu minimaalne pikkus on 1 kuu või 1 võistlus või mäng ja maksimaalne pikkus füüsilise isiku puhul on eluaegne keeld, juriidilise isiku puhul alaline keeld.
  6. Korralduskeelu saanud isik ei tohi distsiplinaarorgani poolt määratud ulatuses olla tegev võistluste, ja/või muude spordiüritustega seotud ülesannete täitmisel, sealhulgas korraldamine, mängimine ja võistlemine. Korralduskeelu minimaalne pikkus on 1 kuu või 1 võistlus, mäng või üritus ja maksimaalne pikkus füüsilise isiku puhul on eluaegne keeld, juriidilise isiku puhul alaline keeld.
  7. Tegevuskeelu saanud isik ei tohi osaleda võistlus-, harjutus-, treening-, koolitus- või turundusüritustel või nendega võrdsustatavatel muudel spordi üritustel, nende ürituste korraldamises ja muus tegevuses distsiplinaarorgani poolt määratud ulatuses (va dopingu- või eetikareeglite alased koolitused). Tegevuskeelu minimaalne pikkus on 1 kuu või 1 spordiüritus ja maksimaalne pikkus füüsilise isiku puhul on eluaegne keeld, juriidilise isiku puhul alaline keeld.
  8. Viibimiskeelu saanud isik ei tohi viibida distsiplinaarorgani poolt määratud spordiga seotud kohtades ja/või spordiüritustel distsiplinaarorgani poolt määratud ulatuses. Viibimiskeelu minimaalne pikkus on 1 kuu või 1 spordiüritus ja maksimaalne pikkus füüsilise isiku puhul on eluaegne keeld, juriidilise isiku puhul alaline keeld.
  9. Ühe rikkuja suhtes võidakse samaaegselt kohaldada mitut erinevat liiki karistust. Karistuse võib määrata ka tingimuslikult sõltuvalt täiendavate tingimuste täitmisest (näiteks tegevuskeeldu ei pöörata täitmisele, kui rikkuja on nõus läbima teatud ulatuses täiendkoolituse või nõustamise vms).
  10. Juhul, kui rikkumine on jätkuv, võib sama rikkumise eest määrata sama karistuse korduvalt või määrata uue täiendava karistuse kuni rikkumise lõpetamise või kõrvaldamiseni.
  11. Lisaks kohaldatavale karistusele võib distsiplinaarorgan teha ettepanekuid rikkuja pädevuse hindamiseks ja täienduskoolitusele või nõustamisele suunamiseks rikkuja enda kulul, samuti rikkuja töökorralduse muutmiseks. Samuti võib distsiplinaarorgan teha ettepanekuid rikkujale kutse või litsentsi väljastanud organisatsioonile.
  12. Isiku karistamine väärteo- või kriminaalkorras või mistahes muul õiguslikul alusel ei välista karistuse määramist ESER-i alusel.
  13. Spordis osaleja suhtes väärteo- või kriminaalmenetluse mitte alustamine, menetluse lõpetamine või tema õigeks mõistmine või karistamata jätmine ei välista vastutust ja karistuse määramist ESER-i alusel.

1. Menetluse algatamine
   1. ESER artikli 2 punkti 2.1. alusel ja selles sätestatud korras võidakse juhtumis menetlus algatada kas kannatanu või kolmanda isiku poolt spordialaliidule saadetud kaebuse või teate (edaspidi ka rikkumisteade) alusel või spordialaliidu poolt omaalgatuslikult ilma rikkumisteateta (nt ajakirjanduses avaldatud info põhjal). Rikkumisteate kättesaamisel või võimalikust rikkumisest muul viisil teada saades hindab spordialaliit kõigepealt, kelle pädevuses rikkumisjuhtumi uurimine ja menetlemine ESER-i artiklis 2 sätestatu kohaselt on. Kui rikkumise uurimine ja menetlemine on hinnanguliselt EADSE pädevuses, ei või spordialaliit menetlust alustada ja soovitab avalduse esitanud isikul pöörduda EADSE poole. Juhul, kui isik pöördub avaldusega EADSE poole, kohustub EADSE teavitama spordialaliitu juhtumi menetlemisest (menetluse algatamisest või otsusest jätta menetlus algatamata, menetluse peatamisest või lõpetamisest, isiku suhtes karistuse või muu sanktsiooni määramisest või määramata jätmisest). Kui rikkumisjuhtumi uurimise ja menetluspädevus on ESR artikli 2 alusel hinnanguliselt spordialaliidul, algatab spordialaliit menetluse 5 tööpäeva jooksul arvates rikkumisteate või rikkumise kohta muul viisil info saamise kuupäevast arvates.
   2. ESER-i artikli 2 punkti 2.2. alusel ja selles sätestatud korras võidakse juhtumis menetlus algatada kas kannatanu või kolmanda isiku poolt EADSE-le saadetud kaebuse või teate (rikkumisteade) alusel või EADSE poolt omaalgatuslikult ilma rikkumisteateta (nt ajakirjanduses avaldatud info põhjal).
   3. Rikkumisteate kättesaamisel või võimalikust rikkumisest muul viisil teada saades hindab EADSE kõigepealt, kelle pädevuses rikkumisjuhtumi uurimine ja menetlemine ESER-i artiklis 2 sätestatu kohaselt on. Kui rikkumise uurimine ja menetlemine on hinnanguliselt spordialaliidu pädevuses, ei või EADSE menetlust alustada ja soovitab avalduse esitanud isikul pöörduda asjakohase spordiorganisatsiooni poole. Juhul, kui isik pöördub avaldusega spordiorganisatsiooni poole, kohustub spordiorganisatsioon teavitama EADSE-t juhtumi menetlemisest (menetluse algatamisest või otsusest jätta menetlus algatamata, menetluse peatamisest või lõpetamisest, isiku suhtes karistuse või muu sanktsiooni määramisest või määramata jätmisest). Kui rikkumisjuhtumi uurimise ja menetluspädevus on ESR artikli 2 alusel hinnanguliselt EADSE-l, algatab EADSE menetluse 5 tööpäeva jooksul arvates rikkumisteate või rikkumise kohta muul viisil info saamise kuupäevast arvates.
   4. Juhul, kui spordiorganisatsioon EADSE-le artiklis 10.3 nimetatud teadet ei saada, ei vasta EADSE päringutele, ei ole alustanud menetlust ESER-i artiklile 4 punkt 4.15. vastavalt, läheb juhtumi uurimise- ja menetluspädevus (sh menetluse algatamise pädevus) üle EADSE-le.
   5. Distsiplinaarorganid võivad EADSE vastava taotluse alusel kohaldada osapoole suhtes esialgseid meetmeid (võistlus-, tegevus- või muid keelde) või mistahes osapoole taotluse alusel esialgselt reguleerida vaidlusalust olukorda.
2. Rikkumise uurimine ja distsiplinaarorganisse suunamine
   1. ESER-i artikli 2 punktis 2.1 sätestatud juhtudel uurib rikkumisteadet või muul viisil teatavaks saanud võimalikku rikkumist spordialaliit spordialaliidu reeglites sätestatud korras ja distsiplinaarorganites. Isegi kui spordieetika reeglite rikkumise uurimine ja menetlemine on ESER-i artikli 2 kohaselt spordialaliidu pädevuses, kohustub spordialaliit teavitama menetluse algatamisest viivitamatult EADSE-t ja kaasama juhtumi uurimisse EADSE kui tegu on alaealise võimaliku väärtkohtlemise juhtumiga, ESER-i artikli 5 alapunktides 5.1.1.-5.1.6. sätestatud tõsise rikkumisega. EADSE-l on sel juhul õigus tutvuda asja materjalidega, saada jooksvalt teavet uurimise käigu kohta, teha ettepanekuid uurimistoimingute läbiviimiseks ja tõendite kogumiseks ning osaleda uurimistoimingutel.
   2. ESER-i artikli 2 punktis 2.2 sätestatud juhtudel uurib rikkumisteadet või muul viisil teatavaks saanud võimalikku rikkumist EADSE. EADSE selgitab välja, kas rikkumisteate või muul viisil EADSE-le teatavaks saanud võimaliku rikkumise (edaspidi ka rikkumisjuhtum) puhul on peale mainitud isikute või spordiorganisatsioonide rikkumisjuhtumiga seotud ka teisi isikuid, organisatsioone või teisi spordis osalejaid, kes võisid väidetavas rikkumises osaleda, või teisi kannatanuid, kelle suhtes on rikkumine toime pandud.
   3. Juhul kui ühes rikkumisjuhtumis või -juhtumite seerias on võimalikke rikkujaid mitu või kui kannatanuid on mitu, võib uurimise nende osas ühendada.
   4. EADSE poolt rikkumise uurimisel kogutud ja koostatud materjalid ning info on konfidentsiaalne ja mistahes isikutele avaldamisele ei kuulu, va ESER-is või seaduses sätestatud juhul.
   5. EADSE on kohustatud nii kiiresti kui võimalik teavitama rikkumisjuhtumi uurimisest võimaliku rikkujaga seotud spordiorganisatsiooni või -organisatsioone või spordikooli eeldusel, et neid rikkumises ei kahtlustata. EADSE-l on seaduses ja ESER-is sätestatud juhtudel õigus või kohustus (sõltuvalt asjaoludest) teavitada rikkumisjuhtumist politseid.
   6. Juhul kui EADSE poolt läbi viidud uurimise põhjal on tõenäoline, et juhtumi puhul on tegemist ESER-is sätestatud kohustuste rikkumisega või karistatava teoga, teeb ta kannatanu nõusolekul otsuse suunata rikkumisjuhtum menetlemiseks artiklis 12 nimetatud distsiplinaarorganisse. Sellisel juhul valmistab EADSE ette ja esitab distsiplinaarorganile karistusnõude. Karistusnõudes esitatakse juhtumi asjaolud, karistusnõude esitamise aluseks olevad tõendid, EADSE taotlus karistuse osas ja muud rikkumisjuhtumi lahendamiseks vajalikud asjaolud ning taotlused.
   7. Juhul kui EADSE pärast rikkumisjuhtumi uurimist leiab, et ei ole alust kahtlustada ESER-i rikkumist, jätab EADSE karistusnõude distsiplinaarorganisse esitamata ja teeb rikkumisjuhtumi menetluse lõpetamise otsuse. EADSE vastava otsuse võib kannatanu, puudutatud spordiorganisatsioon või spordikool edasi kaevata Eesti Spordikohtule 30 päeva jooksul arvates EADSE poolt tehtud rikkumisjuhtumi menetluse lõpetamise otsusest teada saamise päevast. Spordikohus teeb lõpliku otsuse karistusnõude esitamise kohustuse osas.
   8. Rikkumisjuhtumi uurimine tuleb läbi viia, karistusnõude esitamine tuleb otsustada ja karistusnõue tuleb esitada 90 päeva jooksul, keeruliste või mahukate juhtumite puhul 120 päeva jooksul, alates päevast, mil EADSE sai teada või oleks pidanud teada saama rikkumisjuhtumist, kui ESER-is ei ole sätestatud teisiti.
3. Distsiplinaarorganid
   1. ESER-i artiklis 2 punktis 2.1.sätestatud juhul on kohustuste rikkumise ja karistatavate tegude suhtes distsiplinaarvõimu teostavateks distsiplinaarorganiteks spordialal kehtivates reeglites sätestatud spordiala sisesed distsiplinaarorganid ja Eesti Spordikohus (edaspidi ka spordikohus).
   2. ESER-i artiklis 2 punktis 2.2.sätestatud juhul on kohustuste rikkumise ja karistatavate tegude suhtes distsiplinaarvõimu teostav distsiplinaarorgan esimeses astmes EOK spordieetika distsiplinaarkolleegium ja apellatsiooni astmes Eesti Spordikohus.
   3. EOK spordieetika distsiplinaarkolleegiumi ja spordikohtu liikmed määratakse EOK täiskogu poolt.
   4. EOK spordieetika distsiplinaarkolleegiumi ja spordikohtu eesmärki, ülesandeid, pädevust, koosseisu, distsiplinaarmenetlusi ja muid nimetatud distsiplinaarorganite tegevusega seotud küsimusi reguleeritakse ESER-is, EOK põhikirjas ja EOK poolt kinnitatud EOK spordieetika distsiplinaarkolleegiumi ja Eesti Spordikohtu menetluse korras.
4. Karistuse määramata jätmine aegumise tõttu
   1. Spordis osalejale ei või määrata karistust, kui tema suhtes ei ole artikli 10 punktis 10.1 kohaselt esitatud rikkumise teadet või ei ole algatatud juhtumi menetlust kümne (10) aasta jooksul pärast väidetava rikkumise toimepanemise kuupäeva (kestva rikkumise korral pärast viimase rikkumise episoodi toimepanemise kuupäeva). Alaealise isiku suhtes toimepandud rikkumisjuhtumite puhul alustatakse 10-aastase tähtaja arvestamist alates isiku 18. aastaseks saamisest.
   2. Rikkumisteate saamisel või rikkumise ilmnemisel nimetatud tähtajast hiljem, on siiski õigus alustada juhtumi uurimist ning esitada juhtum pädevale distsiplinaarorganile hinnangu andmiseks.
5. Osapooled EOK spordieetika distsiplinaarkolleegiumi menetluses
   1. Osapoolteks distsiplinaarmenetluses EOK spordieetika distsiplinaarkolleegiumis on:
      1. Karistusnõude esitajana EADSE ja kannatanu või kannatanud;
      2. Menetlusaluse isikuna artikli 3 punktis 3.1. nimetatud füüsiline või juriidiline isik või isikud, kelle suhtes on esitatud karistusnõue.
   2. EADSE pädevuses on rikkumisjuhtumi uurimine, distsiplinaarorganile lahendamiseks andmise (st karistusnõude esitamise) otsustamine ning rikkumisjuhtumi ja karistusnõude ettevalmistamine selle lahendamiseks ESER-i artiklis 12 nimetatud distsiplinaarorganites. Karistusnõude saab/võib esitada ainult EADSE. Kannatanu või kannatanud võivad nõustuda EADSE karistusnõudega ja esitada karistusnõude toetuseks avaldusi (sh uusi fakte, tõendeid).
   3. Menetluses võib artikli 3 punktis 3.1. nimetatud organisatsioon, kui ta ei ole menetlusalune isik, osaleda menetluses kannatanu nõusolekul tema toetajana.
6. Rikkumisjuhtumi menetlemine mujal ja esialgse mängu-, võistlus-, korraldus-, viibimis- või tegevuskeelu määramine
   1. Kui rikkumisjuhtumi osas on samade poolte vahel samadel asjaoludel põhineva juhtumi menetlemine pooleli kohtus, vahekohtus või käimas on väärteo-, kriminaal- või haldusmenetlus, võib distsiplinaarorgan menetluse peatada, kuni see on mujal lahendatud.
   2. Distsiplinaarorgan võib rikkumises kahtlustatavale isikule määrata ajutise mängu-, võistlus-, korraldus-, viibimis- või tegevuskeelu või kohaldada muud esialgset meedet ajaks, kuni rikkumisjuhtumi menetlus on lõpetatud või esialgse meetme osas on otsustatud teisiti.
   3. Distsiplinaarorganil on õigus kohaldada väidetava rikkuja suhtes esialgseid meetmeid rikkumisjuhtumi menetlemise ajal enne asja otsustamist ja karistuse määramist. Enne esialgse meetme rakendamist tuleb anda väidetavale rikkujale võimalus suuliseks ärakuulamiseks (va juhul, kui väidetav rikkuja soovib ärakuulamist ainult kirjalikult). Esialgseid meetmeid rakendatakse üksnes juhul kui juba enne asja uurimist on veenvaid tõendeid, et rikkumise toimepanemine vastava isiku poolt on tõenäoline. Esialgse meetme rakendamise otsustamisel võetakse arvesse kõiki olulisi asjaolusid (sh, kas isikut on varasemalt karistatud spordieetika reeglite rikkumise eest) ja esialgse meetme rakendamise otsus peab olema põhjendatud.
7. EOK spordieetika distsiplinaarkolleegiumi otsuse edasikaebamisõigus
   1. Juhul, kui EADSE, kannatanu või distsiplinaarasjas menetlusalune isik ei ole EOK spordieetika distsiplinaarkolleegiumi otsusega rahul, on igaühel neist õigus otsus edasi kaevata Eesti Spordikohtusse 30 päeva jooksul arvates otsuse kättesaamise kuupäevast.
   2. Eesti Spordikohtule võib kaebuse esitada EADSE või EOK spordieetika distsiplinaarkolleegiumi mistahes otsuse peale, samuti sellise otsuse peale, millega jäeti rikkumisjuhtumi menetlus algatamata või lõpetati menetlus otsust tegemata.
   3. Eesti Spordikohtu otsus on lõplik ja edasikaebamisele ei kuulu.
8. Karistuse täideviimine
   1. Distsiplinaarorgani määratud karistus pööratakse täitmisele ka siis, kui osapoolel on õigus see edasi kaevata. Distsiplinaarorgan võib siiski omal algatusel või osapoole taotlusel menetluse ajaks (lõpliku otsuse tegemiseni) peatada karistuse täitmise. Karistuse täitmise peatamise ajal ei kulge keeldude tähtajad ning nende arvestamine algab lõpliku otsuse kuupäevast.
   2. Määratud trahvi või trahvide, tasumisele kuuluvate menetluskulude või muude rahaliste kohustuste mitte tasumisel lõpliku otsuse alusel 30 päeva jooksul alates otsuse jõustumisest, on distsiplinaarorganil õigus EADSE taotlusel määrata lisaotsusega osapoolele võistlus-, mängu-, tegevus-, viibimis-, korraldus- või muu keeld ning nõuda välja tasumisele kuuluv viivis (kui asenduskaristust ei ole kindlaks määratud juba EOK spordieetika distsiplinaarkolleegiumi esialgses või Eesti Spordikohtu otsuses). Trahvi muutmine eelnimetatud keeluks algatatakse EADSE taotluse alusel, milles peab olema märgitud trahvi aluseks olev otsus, kostja nimi, trahvi asendamise nõue ja keeld, mille kohaldamist EADSE taotleb). Distsiplinaarorgan teavitab taotlusest viivitamatult teist osapoolt ja küsib temalt seisukohta esitatud taotluse osas. Seisukoht tuleb esitada 5 tööpäeva jooksul ja selles peab olema märgitud: seisukoht EADSE taotluse osas, põhjendused taotlusega mitte-nõustumise korral ja muud asjas tähtsust omavad asjaolud ning neid kinnitavad tõendid. Distsiplinaarorgani otsuse võib edasi kaevata samadel tingimustel ja korras nagu esialgse otsuse. Edasikaebeõigus on menetluse kõikidel osapooltel.
   3. Kõik spordis osalejad (sh spordiorganisatsioonid, spordikoolid) peavad austama ja arvestama rikkuja suhtes tehtud otsust ja määratud karistust ning mitte tegema koostööd rikkujaga, kellele määratud karistus seda ei võimalda.
9. Karistuse täitmise ennetähtaegne lõpetamine
   1. Eesti Spordikohus võib eriti kaalukatel põhjustel selle isiku taotluse alusel, kellele karistus on määratud, otsustada lõpetada distsiplinaarorgani määratud karistuse täitmise ennetähtaegselt, kui võistlus-, mängu-, korraldus-, või tegevuskeelu kehtestamisest on möödunud vähemalt kaks (2) aastat.
10. Avalikustamine
    1. Pärast seda, kui väidetavat rikkujat on teavitatud võimalikust rikkumisest, võib spordiorganisatsioon, EADSE, EOK spordieetika distsiplinaarkolleegium, Eesti Spordikohus või võistluste korraldaja, avaldada asjakohase rikkumise ja rikkumise olemuse ning selle, kas rikkumises kahtlustatavale isikule on määratud esialgseid keelde.
    2. Hiljemalt 20 päeva pärast ESER-i rikkumist kinnitava otsuse tegemist, otsuse vaidlustamisest loobumist, asja arutamisest loobumist, peab distsiplinaarorgan avalikustama rikkumisjuhtumi sisu, sealhulgas rikutud reegli, rikkuja nime ning kohaldatud karistused või tagajärjed. Tuleb tagada, et menetluse osapooltele saadetakse teave otsuse sisu kohta enne otsuse avalikustamist. Distsiplinaarorgan peab kahekümne (20) päeva jooksul avalikustama ka rikkumisi puudutavate otsuste resolutsioonid, sealhulgas eespool nimetatud teabe. Distsiplinaarorganil on eeltoodu ulatuses õigus juhtumit ja selle asjaolusid avalikult kommenteerida.
    3. Asjas, milles distsiplinaarorgan leiab, et spordis osaleja ei ole kohalduvaid reegleid rikkunud, ei või otsust avalikustada. Avalikustada ei tohi otsust ega selle aluseks olevaid asjaolusid, välja arvatud juhul, kui selleks on nõusoleku andnud isikud, keda asjaomane otsus puudutab (väidetav rikkuja, kannatanu). Distsiplinaarorgan teeb mõistlikke jõupingutusi asjakohase nõusoleku saamiseks ja selle saamisel avalikustab otsuse ulatuses, milles menetluse osapooled annavad selleks nõusoleku. Resolutsiooni avalikustamiseks piisab selle isiku nõusolekust, keda rikkumises kahtlustati.
    4. Avalikustamiseks tuleb nõutud teave avaldada vähemalt EADSE veebisaidil ning jätta see teave üles kas 1 kuuks või kohaldatud keelu või muu karistuse kehtivuse ajaks, kui see on pikem kui 1 kuu. EADSE-l ja EOK-l on õigus avaldada ka võlglased, sh rikkujad, kes ei ole tasunud nendele määratud trahve.
    5. Kui reeglites ei ole sätestatud teisiti, ei kommenteeri EADSE, spordiorganisatsioon, EOK spordieetika distsiplinaarkolleegium, Eesti Spordikohus, võistluste korraldaja ega ükski teine asjaga seotud organisatsioon ega nende töötaja avalikult menetluses oleva asja konkreetseid asjaolusid (välja arvatud menetluse ja teadustegevuse üldine kirjeldamine), va kui tegemist on vastusega vaidluse teisele osapoolele või menetlusalusele isikule, nende lähikondsele või esindajatele omistatud või neilt saadud teabel põhinevatele avalikele sõnavõttudele.
11. Konfidentsiaalsus
    1. Rikkumise kohta info saanud organisatsioonid ei avalda saadud teavet muudele isikutele peale nende, kellel on seda teavet vaja teada, kuni teave on avalikustanud artiklis 19 lubatud viisil.
    2. Spordiorganisatsioonid ja muud spordis osalejad tagavad, et teave mistahes ESER-i väidetavate rikkumiste kohta on konfidentsiaalne kuni asjaomase teabe avalikustamiseni kooskõlas artikliga 19. Spordiorganisatsioon ja muu spordis osalev juriidiline isik tagab, et tema (alaliste ja ajutiste) töötajate, töövõtjate, agentide, konsultantide ja volitatud kolmandate isikute suhtes kehtib täielikult täitmisele pööratav lepinguline konfidentsiaalsuskohustus ning kord konfidentsiaalse teabe ebaõige ja/või lubamatu avalikustamise uurimiseks ja selle eest karistamiseks.
12. Isikuandmete töötlemine
    1. Spordiorganisatsioonid, spordikoolid, EADSE, EOK spordieetika distsiplinaarkolleegium ning Eesti Spordikohus võivad koguda, säilitada, edastada, avaldada ja muul viisil töödelda käesolevate reeglite kohaldamisalasse kuuluvate spordis osalejate isiku- ja muid andmeid juhul, kui see on vajalik ja kohane ESR rakendamiseks, uurimistoimingute tegemiseks, rikkumisjuhtumite menetlemiseks ning karistuste täitmiseks kooskõlas ESER-i, rahvusvaheliste reeglite või -standardite ning kehtivate õigusaktidega. Nimetatud isikud töötlevad isikuandmeid spordiseaduse, lepingu täitmise või täitmise tagamise või õigustatud huvi alusel.
    2. Käesoleva artikli punktis 21.1. sätestatut piiramata, tuleb:
       1. isikuandmeid töödelda üksnes kooskõlas kehtiva õigusega;
       2. teavitada kõiki reeglite kohaldamisalasse jäävaid isikuid kehtivate õigusaktide ning eraelu puutumatusega kooskõlas oleval viisil ja vormis asjaolust, et artiklis 21.1. nimetatud isikud võivad töödelda nende isikuandmeid ESER-i ja muude reeglite rakendamise eesmärgil;
       3. tagada, et kõikide kolmandatest isikutest lepingupartnerite (sealhulgas volitatud töötlejate) suhtes, kellega artiklis 21.1. nimetatud isikud jagavad mis tahes isiku isikuandmeid, rakendatakse nõuetekohast tehnilist ja korralduslikku kontrolli nimetatud andmete konfidentsiaalsuse ja turvalisuse kaitseks.
13. Statistiline aruandlus
    1. EADSE, EOK, Eesti Spordikohus ja spordiorganisatsioonid võivad avaldada vähemalt kord aastas üldise statistilise aruande spordieetika reeglite rikkumise, menetluste ja määratud karistuste kohta oma veebilehel, samuti vahetada ja koondada seda teavet.
14. Reeglite muutmine
    1. EOK täiskogul on õigus ühepoolselt ESER-i muuta. ESER-i muutmise kohta edastatakse teave kõikidele spordiorganisatsioonidele ja spordikoolidele ning teade muutmise kohta avaldatakse ka EOK veebilehel. ESER-i muudatused jõustuvad nende avaldamise kuupäevast (kui ei ole märgitud muud jõustumise kuupäeva).

1. Ministrite Komitee soovitus CM/Rec(2010)9 liikmesriikidele seoses muudetud Spordieetika koodeksiga. Kättesaadav: https://search.coe.int/cm/Pages/result\_details.aspx?ObjectID=09000016805bf408 [↑](#footnote-ref-1)